Den 41-årige René Kauland var tiltalt for at overfalde sin ekskæreste og hendes niårige datter i Greve.

Lokalpolitikeren René Kauland fra Greve er onsdag morgen fundet død i sin celle i Slagelse Arresthus.

Det skriver Midt- og Vestsjællands Politi i en pressemeddelelse.

Politiet modtog anmeldelsen om dødsfaldet onsdag klokken 7.29. Det oplyser vagtchef Henrik Karlsen ved Sydsjælland og Lolland-Falsters Politi.

Forsvarer: - Meget trist

Den 41-årige Venstre-politiker, der sad i byrådet i Greve, var tiltalt for drabsforsøg på sin ekskæreste samt for grov vold mod kvindens datter i maj sidste år.

Efter planen skulle det første retsmøde i sagen mod René Kauland have fundet sted ved Retten i Roskilde onsdag, men kort før retsmødet skulle gå i gang, blev det aflyst uden nærmere begrundelse. Samtidig er de kommende retsdage aflyst.

Forsvarsadvokat Henrik Stagetorn, der repræsenterede René Kauland, blev orienteret om dødsfaldet onsdag morgen.

- Det er meget trist, siger Henrik Stagetorn til TV 2.

Dødsfald skal undersøges

De pårørende er underrettet om dødsfaldet, ligesom parterne i straffesagen også er informeret, oplyser Midt- og Vestsjællands Politi i pressemeddelelsen.

Dødsfaldet vil nu blive undersøgt nærmere af Sydsjællands og Lolland-Falsters Politi i samarbejde med Kriminalforsorgen, lyder det endvidere.

- Vi behandler denne sag på samme måde som andre sager af lignende karakter, siger vagtchef Henrik Karlsen til TV 2.

Hans kollega, politiinspektør Tom Trude, uddyber, at der nu skal laves undersøgelser i arresthuset, før politiet vil drage flere konklusioner.

- Vores rolle er at tilvejebringe de undersøgelser, der skal laves derude og få afhørt vidner. I morgen vil der blive afholdt et retslægeligt ligsyn, hvor det skal fastlås, hvad dødsmåden og dødsårsagen er, siger han til TV 2.

Han forventer, at undersøgelserne vil være færdige torsdag.

Drabsforsøg mod ekskæreste

Overfaldet på ekskæresten fandt sted natten til 11. maj 2018. Her trængte politikeren ifølge anklagen ind i ekskærestens rækkehus i Greve ved at knuse en rude.

I boligens soveværelse lå kvinden og sov sammen med sin niårige datter.

Adskillige gange skal René Kauland have slået ekskæresten i hovedet og på kroppen med et tungt slagvåben.

Kvinden var i livsfare og blev påført brud på arme, ben, ribben samt halspulsåren, lyder det i anklageskriftet.

Det er kun, fordi ekskæresten værgede for sig, at hun i dag er i live, står der desuden.

Erstatningskrav fastholdes

Selv om straffesagen nu er aflyst, vil det kvindelige offer i sagen fortsat søge erstatning.

Det oplyser hendes bistandsadvokat, Lars Ulrich.

- Vi har tænkt os at søge erstatning i sagen, i det omfang det ender med, at der er grundlag for det, siger han.

De næste måneder er fokus dog på, at kvinden skal fortsætte sin behandling, tilføjer han.

Udover drabsforsøg var René Kauland også tiltalt for farlig vold mod den niårige pige, der ligeledes fik et slag i hovedet med slagvåbnet.

Byrådspolitikeren nægtede sig skyldig i anklagerne.

Krav om mindst fire års fængsel

Sagen mod René Kauland skulle have været behandlet som en nævningeretssag ved Retten i Roskilde på anklagemyndighedens anmodning.

Dermed var kravet mindst fire års fængsel til den 41-årige lokalpolitiker.

Der var oprindeligt afsat seks dage til retssagen.

René Kauland blev ifølge Ekstra Bladet valgt ind i byrådet i Greve i 2017 med 353 personlige stemmer.

Herefter blev han udnævnt til formand for skole- og børneudvalget.

Greves borgmester, Pernille Beckmann (V), har reageret på René Kaulands dødsfald med en kommentar på Facebook.

Retssagen mod Renè Kauland skulle have været begyndt i dag, men jeg er blevet orienteret om at Renè Kauland er afgået ved døden. Mine tanker går til de efterladte. Posted by Pernille Beckmann on Wednesday, March 6, 2019

- Mine tanker går til de efterladte, lyder det blandt andet i opslaget.